open-index/open-wikipedia-markdown huggingface dataset:
Karališkasis vanduo

**Karališkasis vanduo** (arba **karališkoji degtinė**) – koncentruotų azoto rūgšties ir druskos rūgšties mišinys (paprastai tūrių santykiu 1:3). Jis taip vadinamas dėl to, kad tirpina tauriuosius metalus, pavyzdžiui, auksą ir platiną.

Karališkasis vanduo tirpina auksą, nors jo didesniais kiekiais netirpina nei atskirai paimta druskos, nei azoto rūgštis. Tačiau mišinyje azoto rūgštis tirpina nedidelį kiekį aukso, o druskos rūgštis pateikia chloro jonus, kurie su aukso jonais sudaro chloraurato jonus ir taip palengvina pirmąją reakciją:

: Au + 3NO3- + 6 H+ → Au3+ + 3NO2 + 3H2O

: Au3+ + 4Cl- → AuCl4-

Karališkasis vanduo ilgai neišlaikomas, nes jo sudedamosios dalys reaguoja viena su kita, sudarydamos nitrozilo chloridą:

: HNO3 + 3HCl → NOCl + Cl2 + 2 H2O

Nitrozilo chloridas vėliau skyla:

: 2NOCl → 2NO + Cl2

Karališkasis vanduo naudojamas stiklinių indų valymui nuo organinių medžiagų ir metalų dalelių.

Stiprus oksidatorius, tirpina platiną (Pt), auksą (Au) ir kitus metalus, netirpstančius paprastose rūgštyse.

## Šaltiniai
Enter Shikari

**Enter Shikari** (rašoma **enter: shikari** arba **ΣΠΤΣ℞ SΗΦΚ∆℞Φ**) – anglų roko, 1999 m. susikūrusi Sent Olbanse. Pradinę grupės sudėti sudarė bosistas Chris Batten, vokalistas ir klavišininkas Rou Reynold ir būgnininkas Rob Rolfe. 2003 m. prie grupės prisijungė gitaristas Rory Cherlow bei grupė pasivadino dabartiniu pavadinimu. 2023 m. duomenimis, grupė yra išleidusi septynis studijinius albumus, iš kurių naujausiasis, „A Kiss for the Whole World“, išleistas 2023 m. balandį.

## Grupės nariai
* Rou Reynolds – vokalas, elektronikos programavimas, sintezatorius, klavišiniai, gitara, trimitas, perkusija (1999–dabar)
* Chris Batten – bosinė gitara, vokalas, sintezatorius, klavišiniai, perkusija (1999–dabar)
* Rob Rolfe – būgnai, perkusija, pritariamasis vokalas (1999–dabar)
* Rory Clewlow – gitara, vokalas, perkusija, klavišiniai, sintezatorius (2003–dabar)

## Diskografija
### Albumai
* *[[Take to the Skies]]* (2007)
* *Common Dreads* (2009)
* *A Flash Flood of Colour* (2012)
* *The Mindsweep* (2015)
* *The Spark* (2017)
* *Nothing Is True & Everything Is Possible* (2020)
* *[[A Kiss for the Whole World]]* (2023)

### Singlai

## Išnašos

## Nuorodos
* Oficialus puslapis 
* Neoficialus puslapis  
* MySpace.com
* 2004 m. vasario mėn. BBC interviu su Kayleigh Watson
Marica

**Marica** arba **Evras** (, , ) – upė Balkanų pusiasalio pietryčiuose.

Marica prasideda Rilos kalnuose () (Bulgarija) ir teka per Trakijos žemumą bei Rytų Rodopų kalnus; įteka į Egėjo jūrą. Vasarą upė labai nusenka.

Maricos žemupiu eina Graikijos – Turkijos siena.

Didžiausi Maricos intakai: Tundžia, Ergenė, Arda.

Maricos upė laivuojama nuo Edirnės (Turkija) miesto. Prie upės yra pastatyta hidroelektrinių.

Didžiausi pakrančių miestai:
* Bulgarijoje:
** Pazardžikas (*Пазарджик*),
** Plovdivas (*Пловдив*),
** Dimitrovgradas (*Димитровград*),
** Svilengradas, (*Свиленград*).
* Graikijoje:
** Katanisas (*Καστανιές*),
** Pytas (*Πύθιο*),
** Didimoteichas (*Διδυμότειχο*),
** Lavara (*Λάβαρα*).
* Turkijoje:
** Edirnė (*Edirne*)
Badenas (Austrija)

**Badenas prie Vienos** () – kurortinis viduramžių laikų miestas rytinėje Austrijoje, apie 25 km į pietus nuo Vienos (priklauso jos aglomeracijai). Turistų pamėgtas dėl rekreacinių vonių, gotikinių pastatų ir kitų istorinių paminklų. Yra teatras.

2021 m. miestas buvo įtrauktas į UNESCO pasaulio paveldo sąrašą kaip dalis objekto „Didieji Europos SPA miestai: Badenas prie Vienos; Spa, Františkovy Laznės, Karlovi Varai, Marianske Laznės, Viši, Bad Emsas, Baden Badenas, Bad Kisingenas, Montecatini Terme ir Batas“ (kartu su kitomis šešiomis valstybėmis).

## Šaltiniai
Ramanauskas

;Ramanauskas
* Adolfas Ramanauskas-Vanagas – karininkas, rezistentas
* Algis Ramanauskas-Greitai – laidų vedėjas, politikas
* Alvydas Ramanauskas – inžinierius, politikas
* Gediminas Ramanauskas – chorvedys, pedagogas
* Juozas Ramanauskas – krepšininkas
* Matas Ramanauskas – futbolininkas
* Pranciškus Ramanauskas – Telšių vyskupas, kankinys
* Rokas Ramanauskas – teatro režisierius
* Romualdas Ramanauskas – teatro ir kino aktorius
* Vaclovas Romanas-Ramanauskas – chorvedys, vargonininkas
* Valdas Ramanauskas – saviveiklininkų vadovas
;Ramanauskienė
* Dalia Melėnaitė-Ramanauskienė – teatro ir kino aktorė
;Ramanauskaitė
* Auksutė Ramanauskaitė-Skokauskienė – inžinierė, politinė veikėja
* Milda Kovalenkovienė-Ramanauskaitė – geografė, hidrologė
* Rita Ramanauskaitė – lengvaatletė, ieties metikė, olimpietė
* Teresė Bukauskienė-Ramanauskaitė – pedagogė, pedagogikos istorikė, poetė

## Etimologija
Pavardė kilusi iš , , su patronimine priesaga iš vardo *Ramonas, Romanas*. Plg. *[[Ramanavičius]], [[Ramonavičius]], [[Ramonas]]*.

## Šaltiniai
Austrijos geografija

**[[Austrija]]** yra centrinėje Europos dalyje, kaip ir kaimyninė Šveicarija yra sausumos valstybė, neturinti išėjimo į jūrą. Jos plotas – 83 871 km². Sostinė Viena.

## Kraštovaizdis

Apie 60 % šalies yra kalnuota, didžiąją kalnų dalį sudaro Rytinės Alpės (svarbiausi kalnynai yra Tirolio Centrinės Alpės, Aukštasis Tauernas ir Žemasis Tauernas, Šiaurinės klintinės Alpės, Pietinės Klintinės Alpės ir Vienos miškas). Aukštutinėje ir Žemutinėje Austrijoje, šiauriau nuo Dunojaus yra Čekijos masyvas, pereinantis į Čekiją ir Bavariją. Prie rytinės sienos yra Mažieji Karpatai. Aukščiausia viršūnė – Grosglokneris, Aukštojo Tauerno kalnuose.

## Žemės

Austrijos federaciją sudaro 9 žemės (skliaustuose – sostinė):
# Aukštutinė Austrija (Lincas)
# Burgenlandas (Eizenštatas)
# Forarlbergas (Brėgencas)
# Karintija (Klagenfurtas)
# Štirija (Gracas)
# Tirolis (Insbrukas)
# Viena (Viena)
# Zalcburgas (Zalcburgas)
# Žemutinė Austrija (Sankt Peltenas).

## Sienos

Austrija ribojasi su 8 kaimynėmis, bendras sienos ilgis ~ 2 637 km:
* Vokietija (784 km)
* Čekija (362 km)
* Italija (430 km)
* Vengrija (366 km)
* Slovakija (91 km)
* Slovėnija (330 km)
* Šveicarija (164 km)
* Lichtenšteinas (35 km)

## Vandenys

Šalies šiaurėje prateka Dunojus. Kitos svarbios upės: Drava, Mura, Ensas, Zalcachas ir kt. Svarbesni ežerai: Bodeno ežeras, Noizidlio ežeras ir kt.

## Šaltiniai

## Literatūra
* Ingeborg Auer u. a.: *ÖKLIM – Digitaler Klimaatlas Österreichs.* In: Christa Hammerl u. a. (Hrsg.): *Die Zentralanstalt für Meteorologie und Geodynamik 1851 – 2001.* Leykam, Wien 2001, ISBN 3-7011-7437-7.
* Max H. Fink, Otto Moog, Reinhard Wimmer: *Fliessgewässer-Naturräume Österreichs.* Umweltbundesamt, Wien 2000, ISBN 3-85457-558-0 (= *Monographien* Band 128).
* Johann Hiebl u. a.: *Multi-methodical realisation of Austrian climate maps for 1971–2000.* In: *Advances in Science & Research.* Nr. 6, 2010, S. 19–26, .
Kosakovskis

**Kosakovskis** − lietuviška vyriškos giminės pavardė.

Šios pavardės moteriškosios giminės formos yra: Kosakovskienė (ištekėjusi moteris) ir Kosakovskytė (mergautinė pavardė).

Pavardę turi šie garsesni asmenys:

*Kosakovskiai – Lietuvos bajorų giminė;
*Jonas Nepomukas Kosakovskis – Vilniaus vyskupas;
*Juozapas Antanas Kosakovskis – Prancūzijos kariuomenės generolas;
* Juozapas Dominykas Kosakovskis (1771–1840) – Abiejų Tautų Respublikos politinis ir karinis veikėjas, pulkininkas iš Kosakovskių giminės;
*Juozapas Kazimieras Kosakovskis – vyskupas, poetas, dramaturgas;
*Simonas Kosakovskis – Lietuvos didysis etmonas.
Farvanija

**Farvanija** () – Al Farvanijos muchafazos sostinė. Išplėtota aptarnavimo sritis. Įsikūrę daug komercinių įmonių.

## Šaltiniai
Kuveito himnas

***Al-Nasheed Al-Watani*** (; „valstybinis himnas“) – nacionalinis Kuveito himnas. Žodžių autorius Ahmad Meshari Al-Adwani. Pirmą kartą sugrotas 1978 metais. Iki tol naudotas *Amiri Salute*, dabartiniame himne panaudotos 6 jo eilutės. Himnas nėra atliekamas labai dažnai, tik specialiomis progomis.

## Himnas

## Melodijos
* Instrumentinė versija, mp3
Al Džahra

**Džahra** – Al Džahros muchafazos sostinė, šiaurės vakarinėje Kuveito dalyje. Miesto apylinkėse labiausiai išplėtotas žemės ūkis. Mieste yra garsus Raudonasis fortas (*Qasr Al-Ahmar*) – nacionalinis paminklas.

## Šaltiniai
Mubarak al Kabyras

**Mubarak al Kabyras** () – miestas centriniame Kuveite, Kuveito miesto priemiestis. Muchafazos centras.

## Šaltiniai
Latvijos laisvės kovos

**Latvijos laisvės kovos** () – serija karinių konfliktų nuo 1918 m. lapkričio 18 d. (Latvijos nepriklausomybės paskelbimo) iki 1920 m. rugpjūčio 11 d. (Rygos sutarties tarp Latvijos ir Sovietų Rusijos pasirašymo). Kariavo Latvija (ją rėmė Estija, Lenkija bei kai kurios Vakarų Europos valstybės, ypač Jungtinė Karalystė) prieš Sovietų Rusiją, trumpai gyvavusią Iskolato Respubliką, Vokietiją ir Landesverą, bei bermontininkus. Vietiniai vokiečiai kariavo ir prieš, ir už Latvijos vyriausybę skirtingais laiko momentais. Tam tikrus šio karo etapus lenkų istorikai laiko Lenkų – sovietų karo dalimis (ypač Daugpilio mūšį).

## Šaltiniai
Pertvarkymas (programavimas)

**Pertvarkymas** () – kompiuterio programos kodo keitimas nekeičiant jos funkcionalumo. Dažniausiai kodas pertvarkomas siekiant pagerinti jo skaitomumą, supaprastinti struktūrą. Pertvarkymas yra viena svarbiausių ekstremalaus programavimo praktikų.

Pertvarkymų pavyzdžiai – kintamųjų pervadinimas, funkcijos ar klasės išskyrimas arba suliejimas, bazinės klasės išskyrimas siekiant eliminuoti kodo dubliavimą tarp dviejų klasių.

Daugelyje programavimo aplinkų pertvarkymo operacijos yra dalinai automatizuotos.
Baglanas

**Baglanas** (*Baġlān*) – miestas Afganistano šiaurės rytuose, prie Kabulo–Chanabado kelio; provincijos centras. Netoliese teka Kundūzo upė. Yra cukraus fabrikas (cukrus gaminamas iš runkelių), apylinkėse auginama medvilnė.

## Istorija

Miestas įkurtas apie 1960 metus.

## Šaltiniai
Kandaharas

**Kandaharas** (, ) – miestas Afganistano pietinėje dalyje, prie Arghandabo upės, vakarų Hindukušo pašlaitėse; provincijos centras. Trečias pagal dydį šalies miestas. Yra tarptautinis oro uostas (už 25 km nuo miesto), plentai į Kabulą, Heratą, Kvetą. Maisto (vaisių perdirbimo, cukraus), tekstilės pramonė. Apylinkėse auginama medvilnė, cukriniai runkeliai, vynuogės, vaisiai, veisiami gyvuliai. Nuo seno miestas garsėja dekoratyviniu menu (auksakalystė, audimas). Kandaharo apylinkėse kasamas auksas, juvelyriniai akmenys. Yra muziejus.

~70 % miesto gyventojų yra puštūnai, 20 % tadžikai, po 2 % beludžai ir uzbekai.

## Istorija
Kandaharo apylinkės gyvenamos nuo priešistorinių laikų.

Miestą IV a. pr. m. e. įkūrė Aleksandras Makedonietis netoli senovinio Mundigako miesto (įkurto apie 3000 m. pr. m. e. už 54 km nuo dabartinio miesto) vietoje ir pavadino ***Arachosijos Aleksandrija*** (). Miestas buvo Arachosijos krašto sostine. Vėliau atiteko Partų, Kušanų karalystėms. Netoli Kandaharo, dab. šiaurės Pakistane gyvavo indų valstybė Gandhara: jos pavadinimas neretai siejamas su Kandaharu, nors šis greičiausiai atsirado iškraipius Aleksandrijos pavadinimą.

VII a. užimtas arabų. X–XI a. valdė Gaznevidai; Kandaharas buvo prekybos, amatų (audimas, juvelyriniai dirbiniai), kultūros centras, pro miestą ėjo Šilko kelias. XIII a. 3 dešimtmetyje užimtas ir sugriautas Mongolų imperijos įkūrėjo Čingischano, XIV a. antroje pusėje – Timūro.

1738 m. Kandaharą sugriovė Persijos šachas Nadyras. 1747 m. čia karūnuotas šiuolaikinės Afganistano valstybės įkūrėjas Achmadas Šachas Duranis. Valdant jo pradėtai Duranių dinastijai, Kandaharas buvo Duranių valstybės sostine (iki 1773 m.). XIX a. miestą užėmė Dost Mochamedas Chanas ir įjungė į Afganistano valstybę.

TSRS–Afganistano karo metu Kandaharas aršiai priešinosi komunistų pajėgoms, smarkiai nuniokotas. Vėliau tapo svarbiu Talibano centru, nukentėjo per JAV įsiveržimą 2001 m.

## Sportas
* De Maiwand Atalan FC (futbolo klubas); įkurtas 2012 m. Nuo 2012 m. žaidžiantis Premjer lygoje.
* Kandaharo miesto stadionas;

## Šaltiniai
Toluenas

**Toluenas**, dar kitaip vadinamas **metilbenzenu** bei **fenilmetanu**, yra skaidrus, vandenyje netirpus, specifinio dažų skiediklio kvapo skystis, organinis junginys, priskiriamas aromatiniams angliavandeniliams. Cheminė formulė C6H5CH3. Chemine struktūra panašus benzeną, tačiau vietoje vieno vandenilio atomo prisijungusi metilo grupė (CH3+). Pramonėje dažniausiai naudojamas kaip industrinė žaliava kitų cheminių medžiagų gamybai, taip pat kaip tirpiklis.

Pavadinimas *toluenas* kilęs nuo žodžio *toluol*, apibūdinančio tolu balzamą – aromatinį amerikinio medžio *[[Myroxylon balsamum]]* ekstraktą, iš kurio pirmą kartą ir buvo išskirtas toluenas. Pavadinimą suteikė švedų chemikas Džonsas Džeikobas Berzelius (*Jöns Jakob Berzelius*).
Silicio dioksidas

**Silicio dioksidas** (dar vadinamas **silicio oksidu**, kasdieniniame gyvenime labiau žinomas kaip *kvarcas*) – silicio ir deguonies junginys, kurio cheminė formulė SiO2. Jis yra žinomas nuo senovės laikų. Silicio dioksidas gamtoje labiausiai randamas kaip smėlis arba kvarcas, taip randamas iš ląstelių sienelėse.

Silicio oksidas gamtoje randamas keleta formų, įskaitant kvarcą ir opalus. Šiuo metu žinoma 35 kristalinės šios medžiagos formos. Daugiausia šios medžiagos randama žemyniniame ir netropiniame pajūrio smėlyje, dažniausia kvarco formoje. Dažniausiai naudojamas stiklo gamybai.

## Panaudojimas

Silicio dioksidas yra naudojamas pagaminti elementinį silicį. Šiam procesui reikia aukštos temperatūros ir elementinės anglies:
:SiO2(k) + 2 C(k) → Si(s) + 2 CO(d)

## Šaltiniai
Heratas

**Heratas** ( = *Herāt*) – miestas Afganistano šiaurės vakaruose, netoli sienos su Iranu; provincijos centras. 272,8 tūkst. gyventojų (2007). Išvystyta tekstilės, maisto pramonė, audžiami kilimai.

Miestą puošia Didžioji mečetė (XIII–XX a.), į šiaurės vakarus nuo miesto yra didžiulis architektūros ansamblis *Musalla* (1417–1438 m.).

Merė yra Zana Wahide.


File:Citadel in Herat in 2011-cropped.jpg|
File:Friday Mosque in Herat, Afghanistan.jpg|*Juma* mečetė Herate
File:Musalla Complex in 2009.jpg|*Musalla* kompekse
File:Inside Herat International Airport in February 2012.jpg|


## Istorija

Manoma, kad miestą įkūrė Aleksandras Makedonietis. Heratas priklausė įvairioms senovės ir Viduramžių valstybėms Vidurio Rytuose. Miesto klestėjimo metas – XV amžius. XIX a. buvo kunigaikštystės centras, dėl kurios vyko stiprios kovos tarp afganų ir persų, taip pat tarp anglų ir persų (Herato konfliktai 1837–1842 m. ir 1851–1863 m.). 1863 metais Heratas galutinai atiteko Afganistanui.

## Sportas
* Toofan Harirod FC (futbolo klubas); įkurtas 2012 m. Nuo 2012 m. žaidžiantis Premjer lygoje.
* Herato stadionas yra šio klubo namų arena.

## Šaltiniai
Jackagalys

**Jackagalys** – kaimas Anykščių rajono savivaldybės vakaruose, 12 km į rytus nuo Miežiškių, prie kelio . Kaimu teka Juostos upė. Priklauso Raguvėlės parapijai. Piečiau kaimo auga Noriškių miškas.

## Gyventojai

## Šaltiniai
Sartai (veislė)

**Sartai** – ankstyva juodųjų serbentų veislė. Krūmai stiprūs arba vidutinio augumo, glausti ar truputį išsiskleidę. Uogos vidutinio dydžio (0,9 g), saldžiarūgštės, labai gero desertinio skonio. Uogose yra 131 mg/proc. vitamino C. Vaisinės kekės vidutinio ilgumo, gana retos, vidutiniškai turi 6 uogas. Iš krūmo vidutiniškai priskinama po 1–2 kg uogų. Deguliai ir serbentinė erkutė pažeidžia vidutiniškai. Labai atspari kitoms grybinėms ligoms. Lietuvos sortimente nuo 2001 metų.
Šprė

**Šprė** () – upė Vokietijoje, Hafelio kairysis ir didžiausias intakas. Skirtingais duomenimis, upės ilgis sudaro 382 km arba 403 km, baseino plotas siekia 10 100 km².

Šprė upė prasideda Vakariniuose Sudetuose, Lužicos kalnų šiaurinėje papėdėje, teka daugiausia į šiaurę, šiaurės vakarus. Upės vaga kanalizuota. Šprė įeina į Oderio – Elbės vandens kelių sistemą. Upė laivuojama 146&nbsp;km.

Didžiausi miestai prie Šprė:
* Baucenas (*Bautzen*)
* Šprembergas (*Spremberg*)
* Kotbusas (*Cottbus*)
* Liubenau (*Lübbenau*)
* Liubenas (*Lübben*)
* Fiurstenvaldė (*Fürstenwalde*)
* Berlynas (*Berlin*)

## Šaltiniai

## Nuorodos
Šprė upės panorama
Minaj Šmyriov

**Minaj Šmyriov** – vidutinio ankstyvumo juodųjų serbentų veislė. Krūmai labai augūs, truputį išsiskleidę. Uogos stambios (1 g), saldžiarūgštės. Uogose yra 82–132 mg/proc. vitamino C. Vaisinės kekės vidutinio ilgio ir ilgos. Iš krūmo vidutiniškai priskinama po 2–4 kg uogų. Vidutiniškai atsparūs miltligei, deguliai mažiau pažeidžia, serbentinė erkutė – vidutiniškai. Lietuvos sortimente nuo 1980 metų.

## Išnašos
Öjebyn

**Öjebyn** – vidutinio ankstyvumo juodųjų serbentų veislė. Krūmai vidutinio augumo, vidutiniškai išsiskleidę. Uogos stambios (1 g), saldžiarūgštės, aromatas silpnas. Uogose yra 120,6 mg/proc. vitamino C. Vaisinės kekės vidutinio ilgio ir ilgos. Iš krūmo vidutiniškai priskinama po 2–3 kg uogų. Atsparūs miltligei, nepakankamai atsparūs serbentinei erkutei bei rūdims. Pastebėti pirmieji žiedų pilnavidurės susidarymo požymiai. Pakelia pavasarines šalnas, ištverminga žiemą, uogos tinkamos gabenti. Lietuvos sortimente nuo 1988 metų.
Neisė

**Neisė** (ček. *Lužická Nisa*, lenk. *Nysa Łużycka*, vok. *Lausitzer Neiße*), **Nisa**, **Lužicos Nisa** – upė Vidurio Europoje, Oderio kairysis intakas.

Neisė teka Čekijoje (54&nbsp;km); 198&nbsp;km upe eina Lenkijos – Vokietijos siena.

Neisė prasideda Jizeros kalnų pietiniuose šlaituose (Čekija). Nuo Gubino (*Gubin*) miesto (Lenkija) upė laivuojama.

Pakrančių miestai:
* Čekijoje:
** Jablonecas prie Nisos (*Jablonec nad Nisou*)
** Vratislavicė (*Vratislavice*)
** Liberecas (*Liberec*)
* Lenkijoje:
** Bogatynė (*Bogatynia*)
** Gubinas (*Gubin*)
** Penskas (*Pieńsk*)
** Lenknica (*Łęknica*)
* Vokietijoje:
** Citau (*Zittau*)
** Gerlicas (*Görlitz*)
** Forstas (*Forst*)
Granada

:: *Apie miestą Nikaragvoje žr. [[Granada (Nikaragva)]]*.

**Granada** – miestas Ispanijoje, Andalūzijos regione, Siera Nevados kalnų pašlaitėje; provincijos centras. Mieste susijungia *Darro* ir *Genil* upės. Išvystyta maisto, tekstilės, cemento, chemijos pramonė. Yra universitetas, dailės menų ir archeologijos muziejus.

Katedra (XVI a. pradžia), *San Juan de los Reyes* bažnyčia (XVI a., yra XIII a. maurų varpinė), Šv. Onos bažnyčia (*plateresco* stilius, XVI a.). Prie miesto yra garsusis Alhambra ansamblis (XIV a.): pilis ir rūmai, mečetė (dabar yra islamo architektūros muziejus).

## Istorija
Po Kordobos kalifato suirimo, Granada tapo nepriklausoma valstybe (taifa) ir egzistavo iki 1091 m. Vėliau ją užvaldė Almoravidai, Almohadai.

Po pastarųjų nusilpimo 1238 m. Granada vėl iškovojo nepriklausomybę kaip Granados emyratas. Tai buvo vienintelė nepriklausoma musulmoniška Pirėnų valstybė, egzistavusi iki 1492 m. 

1492 m. sausio 2 d. nasridų valdytojas Mohamedas XII (Boabdilis) pasidavė ispanams, kurie apsupo miestą. Nesulaukęs pastiprinimo valdytojas atidavė miestą ispanų valdžiai. Taip žlugo Granados emyratas.

Iš tų laikų čia likę arabų tvirtovių liekanų.

## Sportas
* Granada CF (futbolas)
* Fundación CB Granada (krepsinis)

## Architektūra
Senamiestyje gausu maurų architektūros paveldo. Po rekonkistos, kai miestas atiteko ispanams, čia pradėtos statyti katalikų bažnyčios, o karalius Karolis V įsirengė prašmatnią rezidenciją.
Tūris

**Tūris** – geometrinė objekto savybė, trimatės erdvės dalis, kurią objektas užima. Tai trijų dimensijų Euklido erdvės taškų aibės, kurią riboja geometrinis kūnas, Lebego matas. Paprasčiausių geometrinių kūnų tūris išreiškiamas aritmetikos formulėmis, o sudėtingesnių – integralu.

## Tūrio sužinojimo būdai
Tūrį galima sužinoti:
* tiesiogiai išmatuojant
* apskaičiuojant pagal turimus matmenis

### Tūrio matavimo būdai
Kai kurių kietų objektų (pvz., obuolio) tūris gali būti sužinomas panardinant į vandenį ir išmatavus išstumto vandens kiekį (tūrį). Tam naudojami matavimo cilindrai ar menzūros.

#### Tūrio matai
Tūrio matai pateikti straipsnyje „Matavimo vienetai“.

### Tūrio apskaičiavimo formulės
Paprasčiausia tūrio formulė, skirta apskaičiuoti **kubo** tūrį, yra *V* = *a*3 (čia *a* – kubo briauna). Daugelyje geometrinių formulių, susijusių su apskritimais ir sferomis, atsiranda iracionalusis skaičius π.

## Tūrio ryšys su tankiu
Vidutinis objekto medžiagos tankis (tūrinis tankis) paprastai nustatomas objekto masę dalinant iš objekto tūrio.

## Šaltiniai
Balchas

**Balchas** ( = *Balẖ*) – miestas šiauriniame Afganistane. Šiuo metu miestas smarkiai apgriautas. Pagrindinė gyventojų veikla susijusi su medvilnės pramone, auginami migdolai ir melionai. Išlikusios senų laikų medresės, mečetės.

## Istorija

Miestas žinomas nuo senų laikų, Antikos laikais vadinosi **Baktra**. Vėliau jį valdė Samanidai ir Timūridai. Kurį laiką vadinosi **Vazirabadu**.

## Šaltiniai
Mozelis (upė)

**Mozelis** (, , liuks. *Musel*, ) – upė Vakarų Europoje, Reino kairysis intakas. 

Mozelis teka per Prancūziją, Vokietiją, Liuksemburgą. Upės vardu pavadinti du Prancūzijos departamentai: Mozelis bei Merta ir Mozelis.

Mozelis prasideda Vogėzų kalnų (Prancūzija) pietvakariniuose šlaituose. Vidurupio dalimi eina Vokietijos – Liuksemburgo siena; žemupys teka per Vokietiją.

Mozelis laivuojamas nuo aukštupio. Mozelį kerta Marnos – Reino kanalas; *Rytinis kanalas* jungia Mozelį su Sona. Prie upės yra pastatyta hidroelektrinių.

Pakrančių miestai prie Mozelio:
* Prancūzijoje:
** Epinalis (*Épinal*)
** Tulis (*Toul*)
** Pont Musonas (*Pont-à-Mousson*)
** Nansi (*Nancy*)
** Mecas (*Metz*)
** Tionvilis (*Thionville*)
* Vokietijoje:
** Tryras (*Trier*)
** Koblencas (*Koblenz*)
** Bernkastelis–Kuesas (*Bernkastel-Kues*)
** Kochemas (*Cochem*)
* Liuksemburge: 
** Grėvenmacheris (*Grevenmacher*)
** Remichas (*Remich*)

## Nuorodos
* Mozelis  (anglų ir vokiečių k.) 
* Mozelis: informacija turistams  (anglų, ispanų, prancūzų, vokiečių k.)
* Mozelis (prancūzų ir vokiečių k.)
Gaznis

**Gaznis** () – miestas Afganistano pietryčiuose; provincijos centras. Gyventojų dauguma – puštūnai. Pagrindinis gyventojų verslas – amatai. Senamiestyje, ant aukštos kalvos išlikusi citadelė. Miesto apylinkėse yra XII a. memorialiniai bokštai (žvaigždėto plano, išmargintomis plytomis).

## Istorija
Miestas žinomas nuo VII amžiaus. Anksčiau vadinosi **Gazna**.

X a. buvo islamo sultonato sostinė. Iš Gaznio miesto sultonas Babūras ir kiti valdovai rengė išpuolius prieš kaimynines valstybes.

## Sportas
* Oqaban Hindukush FC (futbolo klubas); įkurtas 2012 m. Nuo 2012 m. žaidžiantis Premjer lygoje.
* Gaznio miesto stadionas; (pastaba: nemaišyti su „Gaznio“ stadionu Kabule);

## Šaltiniai
Vazirabadas

:: *Apie miestą Afganistane žr. [[Balchas]]*.

**Vazirabadas** () – miestas Pakistane, Pandžabo provincijoje, prie Činabo upės. Geležinkelio mazgas (keliai į Pešavarą, Karačį, Sialkotą ir Faisalabadą). Išvystyta ryžių, geležies, plieno, odos pramonė, apdirbamos cukranendrės, gaminami chirurgijos instrumentai.

## Istorija

XVIII a. pradžioje šiose vietovėse ėmė apsigyventi sikhai. XIX a. viduryje britų kolonistai užėmė kraštą ir nuvertė sikhų valdžią. 1947 m. suformavus Indijos ir Pakistano valstybes, hinduistai ėmė bėgti į rytus, o musulmonai į vakarus, apylinkėse vyko nežymus pilietinis karas.

## Šaltiniai
Bamijanas

**Bamijanas** (*Bāmīyān*) – miestas vidurio Afganistane, 250 km į pietus nuo Kabulo, kalnų slėnyje; provincijos centras. Svarbus budizmo centras, yra istorijos ir etnografijos muziejus.

## [[Bamijano Budos|Budizmo kompleksas]]

Budizmo kompleksas išsidėstęs šiaurinėje kalnų pašlaitėje. Jo ilgis 1,8 km, funkcionavo iki IX amžiaus. Čia buvo daug budistų olų (virš 750), šešios olose iškaltos Budos statulos, iš kurių trys buvo didžiulės (didžiausia 53 ar 55 metrų aukščio, pastatyta apie 600 metus). VII a. kinų keliautojai mini dar didesnę Budos, esančio nirvanoje, statulą, taip pat du požeminius vienuolynus. Statulos buvo padengtos molio ir tinko sluoksniais, veidai tikriausiai buvo padengti bronza. Įvairiose patalpose yra dailės kūrinių, reljefinių darinių, skulptūrų (būdinga persų įtaka), sanskrito rankraščių.

## Istorija

Miestas įsikūrė I amžiuje, iki VII a. buvo budistų religinis centras. Miestas buvo prie svarbaus Hindukušo kalnų kelio į Kabulą (150 km nuo Kabulo). šiuo keliu praėjo Aleksandras Didysis, Čingischanas, Timūras ir kiti užkariautojai. 1221 m. Čingischano mongolai miestą sunaikino. 1840 m. čia kovėsi anglų pulkininkas Denny su Mohamedo vadovaujamais afganais. 2001 m. talibai vandališkai susprogdino Budos statulas, neatsižvelgdami į pasaulio kultūros puoselėtojų prašymus.

## Šaltiniai
Kundūzas

**Kundūzas** () – miestas Afganistano šiaurės rytuose, prie sienos su Tadžikija; provincijos sostinė. Išsidėstęs prie Kundūzo upės, kuri drėkina oazę, kurioje įsikūręs miestas. Yra oro uostas, keliai į šiaurę link sienos su Tadžikija ir į pietus, link Kabulo. Svarbus ekonomikos centras, išvystyta tekstilės (ypač šilko ir medvilnės), maisto (aliejaus) pramonė. Medvilnės, ryžių, cukrinių runkelių auginimo regiono prekybos centras. Keramikos dailieji amatai.

## Istorija
Senovėje miestas buvo žinomas kaip **Drapsaka**, jame lankėsi Aleksandras Makedonietis. XX a. valdant Šerchanui Našerui tapo viena turtingiausių visos šalies provincijų, kadangi sparčiai išvystė medvilnės sektorių. Kundūzas buvo paskutinis didesnis miestas, iš kurio JAV kariuomenė 2001 m. išvijo talibus. 2015 m. vasarą vyko kovos dėl miesto su talibais.

## Sportas
* Mawjhai Amu FC (futbolo klubas); įkurtas 2012 m. Nuo 2012 m. žaidžiantis Premjer lygoje.
* Kundūzo miesto stadionas;

## Šaltiniai

## Nuorodos
* bundeswehr-journal.de (vokiškai)
Džalalabadas

**Džalalabadas** () – miestas rytiniame Afganistane, pasienyje su Pakistanu; Nangarharo provincijos centras. Išsidėstęs prie Kabulo ir Kunaro upių, šalia magistralinio kelio Kabulas-Pešavaras. Yra afganų ir mogolų valdovų mauzoliejai.

## Istorija
630 m. į Džalalabadą atvyko žymus kinų budistų vienuolis *Xuan Zang*. Dabartinis miestas įkurtas 1670 m., valdant Mogolų imperatoriui *[[Akbaras Didysis|Jalal-uddin Mohammad Akbar]]*. 1989 m. čia vyko įnirtingi mūšiai tarp valdžios ir sukilėlių.

## Sportas
* De Spin Ghar Bazan FC (futbolo klubas); įkurtas 2012 m. Nuo 2012 m. žaidžiantis Premjer lygoje.
* Nanganharo stadionas yra šio klubo namų arena.

## Šaltiniai
Gardezas

**Gardezas** – miestas rytų Afganistane, Paktijos provincijos centras. Išsidėstęs netoli Tora Boros uolų ir tunelių regiono, prie Gardezo upės. Mieste yra 4 kvartalai: senasis turgus, kalvių kvartalas, *Arjākhēl* kvartalas ir naujamiestis. *Bālā Hesār* tvirtovė. Išvystyta medžio apdirbimo pramonė, apylinkėse kertami miškai.

Mieste palaidotas TSRS statytinis Afganistano prezidentas Nadžibula, gimęs šiame mieste.

## Šaltiniai
Mazari Šarifas

**Mazari Šarifas** ( = *Mazār-e Šarīf*) – miestas šiaurės Afganistane, Balcho provincijos sostinė. Tai ketvirtas pagal dydį Afganistano miestas, jame gyvena 427,6 tūkst. gyventojų (2015). Afganistano Turkestano regiono verslo ir prekybos centras. Mieste stovi XV a. „Žydroji mečetė“. Miesto pavadinimas reiškia „Princo kapas“. Vietos legendose sakoma, kad joje yra pranašo Muhamedo žento kalifo Ali kapas, todėl į miestą atvyksta daug, ypač šiitų piligrimų.

## Istorija
Mazari Šarifas priklauso istoriniam Chorasano regionui. Jį valdė Tachiridų, Safaridų, Samanidų, Gaznevidų, Guridų, Ilchanato, Timūridų ir Bucharos chanato dinastijos. Rumi gimė miesto apylinkėse, bet tiksli vieta nežinoma.

## Sportas
* Simorgh Alborz FC (futbolo klubas); įkurtas 2012 m. Nuo 2012 m. žaidžiantis Premjer lygoje.
* Kandaharo miesto stadionas;

## Šaltiniai
Sara

**Sara** ( Śārāh vert. princesė) – Pradžios knygoje aprašyta moteris – Abraomo žmona, Izaoko motina.

Ją Abraomas vedė, dar gyvendamas Ūre. Kadangi Sara buvusi gražuolė, Abraomui du kartus tekę pristatyti ją kaip seserį, o ne kaip žmoną, nes baiminęsis dėl savo gyvybės. Rašoma, kad tada, kai atrodė, jog ji niekada nebegalės turėti vaikų ir todėl negalės išsipildyti Dievo pažadas dėl Abraomo palikuonių, Sara davė Abraomui tarnaitę Hagarą, kuri jam pagimdė Izmaelį. Kai trys angelai pranešė, jog Sara pagimdysianti sūnų, jai buvo 90 m. Anot Biblijos, išgirdusi šią žinią, Sara juokėsi, nes netikėjo, kad tokio amžiaus gali susilaukti palikuonio. 

Gimus Izaokui, Sara išvarė Hagarą ir jos sūnų Izmaelį. 

Kai Sara mirė, jai palaidoti Abraomas Hebrono apylinkėse nusipirko olą.

## Šaltiniai
Antanas Praškevičius

**Antanas Praškevičius** ( 1934 m. rugpjūčio 9 d. Kalviuose, Kruonio valsčius – 2022 m. spalio 23 d. Kaunas) – biochemikas, habilituotas mokslų daktaras, akademikas.

## Biografija
1954 m. baigė Kruonio vidurinę mokyklą, 1960 m. Kauno medicinos instituto (KMI) Gydomosios medicinos fakultetą. 1962–1965 m. studijavo Rygos medicinos institute ir Latvijos MA aspirantūroje. 1964 m. medicinos mokslų kandidatas. 1966–2004 m. KMI Biologinės ir bioorganinės chemijos katedros vedėjas. 1972 m. biologijos mokslų daktaras.

1972–1977 m. KMI Farmacijos fakulteto dekanas. 1973 m. profesorius. 1977–1984 m. KMI prorektorius mokslo reikalams. 1984–1991 m. KMI (nuo 1989 m. Kauno medicinos akademija, KMA) rektorius. Jo rektoriavimo metu įkurtas Biomedicinos institutas, Slaugos fakultetas, Lietuvos medicinos ir farmacijos istorijos muziejus, KMI pertvarkytas į KMA, čia pradėjo studijuoti užsieniečiai, Kauno klinikos prijungtos prie KMA.

Nuo 1985 m. LSSR MA narys korespondentas. Nuo 1986 m. LKP Revizijos komisijos narys. 1990 m. gruodžio 29 d. išrinktas Lietuvos mokslų akademijos tikruoju nariu-akademiku, priklausė Biologijos, medicinos ir geomokslų skyriui.

## Mokslinė veikla
A. Praškevičius – vienas iš medicinos biochemijos pradininkų Lietuvoje. Tyrė mitochondrijų kvėpavimo grandinės komponentų, riebiųjų rūgščių oksidacijos polifermentinės sistemos pažeidimo ypatumus, mitochondrijų energetinės funkcijos pažeidimo priežastis ir pasekmes išemijos sąlygomis. Parašė mokslinių straipsnių, knygų, vadovėlių. 6 išradimų autorius.

## Įvertinimas
* 1978 m. LSSR valstybinė premija
* 1984 m. LTSR nusipelnęs mokslo veikėjas
* 1987 m. LSSR valstybinė premija
* 2008 m. ordino „Už nuopelnus Lietuvai“ Karininko kryžius 

## Šaltiniai
Estera

**Estera** ( „žvaigždė“ tar. Ester) – Senojo Testamento Esteros knygoje minima Persijos žydė, gyvenusi dabartiniame Irane. Ji buvo našlaitė, priglausta pusbrolio Mordechajaus. Estera išgelbėjo Persijos žydus nuo visiško išnaikinimo. Ta proga žydai švenčia Purimo šventę.

## Išnašos
Avinėlių tylėjimas

**Avinėlių tylėjimas** () – 1991 metų JAV filmas, pasakojantis apie nepaprastai protingą ir žiaurų kanibalą psichiatrą Hanibalą Lekterį, kuris padeda jaunai FTB agentei tirti serijinio žudiko bylą.

Filmas susilaukė kitų dviejų dalių – pratęsimo „Hanibalas“ ir priešistorės „Raudonasis drakonas“.

Avinėlių tylėjimas buvo apdovanotas penkiose Oskarų kategorijose: Geriausias metų filmas, Geriausias aktorius, Geriausia aktorė, Geriausias režisierius ir Geriausias adaptuotas scenarijus.

## Aktoriai
: *Aktorius – vaidmuo*
* Jodie Foster – Clarice Starling
* Anthony Hopkins – Dr. Hannibal Lecter
* Scott Glenn – Jack Crawford
* Anthony Heald – Dr. Frederick Chilton
* Ted Levine – Jame 'Buffalo Bill' Gumb
* Frankie Faison – Barney Matthews
* Kasi Lemmons – Ardelia Mapp
* Brooke Smith – Catherine Martin
* Paul Lazar – Pilcher
* Dan Butler – Roden
* Lawrence T. Wrentz – Agent Burroughs
* Don Brockett – Friendly Psychopath in Cell
* Frank Seals Jr. – Brooding Psychopath in Cell
* Stuart Rudin – Miggs
* Masha Skorobogatov – Young Clarice Starling

## Siužetas

Jaunoji FTB agentė Klarisa Starling yra paskiriama padėti surasti dingusią moterį ir išgelbėti ją iš psichopatinio serijinio žudiko, kuris nudiria odą savo aukoms. Klarisa bando gauti patarimų iš kito psichopato Hanibalo Lekterio, kuris buvo gerbiamas psichiatras. Tačiau Klarisa turi pirma įgauti Lekterio pasitikėjimą, kad jis suteiktų informacijos.
Dennis Meadows

**Dr. Dennis L. Meadows** (g. 1942 m. birželio 7 d.) – vadybos mokslų daktaras, žinomas dėl jo ypač reikšmingų darbų aplinkosaugos srityje.

Dirbo grupėje, 1972 m. pristačiusioje pasaulio imitacinį modelį *World3*, kuris rodo, kad jei žmonija toliau taip intensyviai vystysis, tai pasaulio ekosistemoje po kurio laiko galimi katastrofiniai pokyčiai.

Šiuo modeliu rėmėsi *[[Romos klubas]]*, jis aprašytas knygoje „Augimo riba“ *(„The Limits to Growth“)*.

Dr. Dennis L. Meadows darbai iš esmės paveikė pasaulio požiūrį į aplinkosaugą bei pačios aplinkosaugos raidą.

## Nuorodos
* www.ec.gc.ca/seminar/meadows_e.html
Spidometras

**Spidometras** – prietaisas, rodantis greitį. Spidometrai yra plačiai naudojami automobiliuose, jie rodo kiek automobilis nuvažiuoja kilometrų arba mylių per valandą. Spidometras yra jungiamas prie pavarų dėžės.

Spidometrą 1888 metais išrado kroatas Josip Belušić. Modernūs spidometrai yra elektroniniai, tuo tarpu tradiciniai naudodavo lankstų kabelį. Daugelis spidometrų turi integruotus odometrus.

## Šaltiniai
Havajiniai medlesiai

**Havajiniai medlesiai** (*Moho*) – medlesinių (*Meliphagidae*) šeimos paukščių gentis.

Endeminės rūšys.

## Rūšys
* *[[Moho apicalis]]* – išnyko apie 1837 m.
* Geltonausis havajinis medlesis (*Moho bishopi*) – išnyko apie 1904 m.
* *[[Moho nobilis]]* – išnyko apie 1934 m.
* *[[Moho braccatus]]* – išnyko apie 1987 m.


Image:Moho nobilis-Keulemans.jpg|*[[Moho nobilis]]*
Image:Moho apicalis-Keulemans.jpg|*[[Moho apicalis]]*
Peterbald

**Peterbaldai** arba **Peterburgo sfinksai** yra Rusijos bekailių kačių veislė. Jie išvesti Sankt Peterburge, kryžminant Dono sfinksų ir orientalų veisles. Tai grakščios orientalų katės, beplaukės dėl Kanados ir Dono sfinksų genų.

## Istorija
Peterbaldai dar žinomi kaip Peterburgo sfinksai ir beplaukiai orientalai.
Pirmoji peterbaldų veisėja buvo Olga Mironova. Peterbaldai yra viena iš jauniausių kačių veislių. Pirmasis Peterbaldų veislės atstovas gimė 1994 metais.

Veislė yra pripažįstama šių kačių asociacijų: CFA, TICA, WCF ir FIFE.

## Aprašymas
Peterbald veislės katės panašios į orientalų veislės kates – grakštus, cilindriškas ir tvirtas, gerai kaulėtas kūnas.
Liesa ir raumeninga katė turi dideles šikšnosparnio tipo ausis.
Galva ilga ir smaili, aukšti skruostikauliai, plokščia kaukolė ir beveik tiesus profilis.
Kojos yra ilgos ir plonos, uodega plona ir smaili.
Nepaisant to, kad šios veislės katės yra plikos, Peterbaldai turi labai minkštą poplaukį, atrodantį kaip oda. Stipresnis plaukas gali būti ant ausų, snukio, uodegos ir kojų.
Peterbaldo veislės katės turi labai smulkiai raukšlėtą kūną, kurį palietus jaučiama stipri šiluma. Galimos visos spalvos, išskyrus dūminę ir šešėlinę, kurioms reikalingas kailis. Spalva priklauso nuo odos pigmento.
Akių spalva dažniausiai yra žaliai auksinės spalvos, tačiau baltos ir taškuotos Peterbald veislės katės gali turėti mėlynos spalvos akis.
Gaisrinis automobilis

**Gaisrinis automobilis** – ugniagesių naudojamas automobilis, skirtas kovoti su gaisrais. Kai kurie gaisriniai automobiliai gali patys vežti vandenį, kiti gali pumpuoti vandenį tik prisijungę prie hidrantų.
Sen Deni

**Sen Deni** () – miestas Prancūzijoje, Il de Franso regione, dešiniajame Senos krante; Paryžiaus šiaurės priemiestis.

## Istorija
VII a. buvo įkurta abatija; prie jos vėliau įsikūrė miestas. Iškilusi romaninė gotikinė Sen Deni vienuolyno bazilika (1137–1144 m., perstatyta 1281 m.; 1869 m. restauruota architekto *E. Violė le Diuko* (*Eugène Viollet-le-Duc*). Čia yra palaidoti 25 Prancūzijos karaliai, 10 karalienių ir 84 karalaičiai. Tarp jų ir Henrikas Valua – paskutinis Valua dinastijos Prancūzijos karalius bei Abiejų Tautų Respublikos valdovas.

## Sportas
1998 m. XVI pasaulio futbolo čempionatui Sen Deni buvo pastatytas futbolo stadionas, talpinantis 80 tūkst. žmonių ir pavadintas „Stade de France“. Čia vyko šių pirmenybių finalo rungtynės.

## Miestų partnerystė
*  Kordoba, Ispanija
*  Gera, Vokietija
*  Koutbridžas, Šiaurės Lanarkšyras, Škotija
*  Guarulhos, Brazilija
*  Sesto San Džovanis, Italija
*  Tuzla, Bosnija ir Hercegovina
*  Nazaretas, Izraelis

## Nuorodos
* Sen Deni internetinis puslapis
Svyriai

:: *Apie Baltarusijos miestelį žr. [[Svieriai]]*.

**Svyriai** – vidutinio ankstyvumo juodųjų serbentų veislė. Krūmai augūs, gana glausti. Uogos vidutinio didumo (0,8–1,0 g), saldžiarūgštės. Uogose yra 187 mg/proc. vitamino C. Vaisinės kekės trumpos. Iš krūmo vidutiniškai priskinama po 1–2 kg uogų. Gana atsparūs miltligei, deguliams, serbentinei erkutei bei serbentiniai kandžiai. Lietuvos sortimente nuo 1979 metų.
Zagadka

**Zagadka** () – vidutinio ankstyvumo juodųjų serbentų veislė. Krūmai vidutinio augumo, truputį išsiskleidę. Uogos stambios (1,2 g), saldžiarūgštės, aromatingos. Uogose yra 158 mg/proc. vitamino C. Vaisinės kekės vidutinio ilgumo. Iš krūmo vidutiniškai priskinama po 2–3 kg uogų. Vidutiniškai atsparūs miltligei, deguliams bei serbentinei erkutei. Lietuvos sortimente nuo 2000 metų.
Konstitusjonas

**Konstitusjonas** (isp. *Constitución*) – kvartalas rytinėje Argentinos sostinės Buenos Airių dalyje, apie 2 km į pietus nuo miesto centro. 

Kvartalas įsikūręs aplink Konstitucijos geležinkelio stotį, nuo to ir kilo pavadinimas. Konstitusjoną kerta *[[9 de Julio aveniu|9 de Julio]]*, San Chuano, Kaseroso ir *25 de Mayo* aveniu.
GM Zeta platforma

**GM Zeta platforma** – automobilių platforma, skirta galiniais ratais varomiems didelės klasės automobiliams. Platformą kūrė „General Motors“ koncernui priklausanti australų įmonė „Holden“. 2010 m. ši platforma pakeitė GM V ir GM W platformas.

## Automobiliai
Automobiliai naudojantys platforma:
* 2006 Holden VE Commodore
* 2006 Holden WM Caprice
* 2006 Holden WM Statesman
* 2007 Vauxhall VXR8
* 2007 Chevrolet Caprice (Artimųjų Rytų rinkai skirta versija)
* 2007 Chevrolet Lumina (Australijos rinkai skirta versija)
* 2007 Holden Ute
* 2008 Pontiac G8
* 2008 Daewoo L4X
* 2008 Buick Park Avenue (Kinijos rinkai skirta versija)
* 2009 Chevrolet Camaro
AT331

**AT331** – Austrijos Tirolio žemės Išorinio žiedo vok. *Außerfern* apskričių grupės Reuto apskrities teritorijos () administracinių vienetų suskirstymas pagal **LAU** , smulkių **vietinių administracinių vienetų** suskirstymo į teritorinius statistinius vienetus sistemą.

LAU vietiniame lygmenyje pratęsia **[[NUTS]]**, pranc. *Nomenclature des Unités Territoriales Statistiques*, **Teritorinių statistinių vienetų nomenklatūrą**, patvirtintą 2003 m. gegužės mėn. Europos Parlamento ir Tarybos Reglamentu (EB) Nr. 1059/2003, galiojančiu nuo 2003 m. liepos 1 d.

Apskričių centrai – **riebiu** šriftu.
Floresas (Buenos Airės)

**Floresas** () – kvartalas centrinėje Argentinos sostinės Buenos Airių dalyje. 

Iki 1888 m. priklausė Buenos Airių provincijai, bet vėliau integruotas į Buenos Airių miestą. Tai daugiausia vidutinės klasės žmonių gyvenamas kvartalas, nors yra ir prabangesnių pastatų. Yra išlikęs Argentinos gubernatoriaus Juan Manuel de Rosas namas. Yra 1831 m. romantistinė *San José de Flores* bazilika, nuo kurios ir kilo kvartalo pavadinimas.
Naujoji Žemė

**Naujoji žemė** (rus. *Новая земля*) – salynas Arkties vandenyne, tarp Barenco ir Karos jūrų. Priklauso Rusijai, Archangelsko sričiai.

Naujoji žemė susideda iš Šiaurės salos (48 900 km²), Pietų salos (33 300 km²) ir daugelio mažų salų. Bendras plotas apie 83 000 km². Šiaurės salos ilgis – 123 km, Pietų salos – 143 km. Salynas ištįsęs 925 km iš pietvakarių į šiaurės rytus. Tarp didžiųjų salų yra 2–3 km pločio Matočkin Šaro sąsiauris. Pietuose salyną nuo Vaigačo salos skiria 50 km pločio Karos Vartų sąsiauris. Didžiųjų salų vakariniuose krantuose yra fiordų.

Naujoji žemė yra Uralo–Pai Chojaus paleozojaus raukšlėtosios srities tęsinys. Išilgai salų eina kalnagūbris (didžiausias aukštis 1547 m). Jis yra suskaidytas gilių slėnių. Pietų salos pietuose yra 100–150 m aukščio kalvota lyguma. Apie pusę Šiaurės salos ploto užima ledynai; ledynų yra ir kitose salose.

Saloje vyrauja jūrinis arktinis klimatas. Kovo (šalčiausias mėnuo) vidutinė temperatūra nuo –14 iki –22&nbsp;°C. Žiemą būna stiprūs vėjai (iki 50 m/s). Rugpjūčio (šilčiausias mėnuo) vidutinė temperatūra 2,5–6,5&nbsp;°C. Visur daugiametis įšalas.

Naujojoje žemėje upių nėra daug. Be to, žiemą jos iki dugno būna įšalusios. Salose vyrauja arktinės dykumos ir tundra.

Naujojoje žemėje gyvena 2,6 tūkst. gyventojų (2006). Taip pat salose gyvena vietiniai gyventojai – nencai (apie 100 žmonių). Jie užsiima medžiokle ir žvejyba. Pagrindinės gyvenvietės: Belušia Guba, Rogačiovas.

Šaltojo karo metu Naujojoje Žemėje vyko branduoliniai bandymai. Paskutinis bandomasis branduolinis užtaisas susprogdintas 1990 m.

## Nuorodos

* Naujoji žemė 
* Naujoji žemė
Harley Earl

**Harley J. Earl** (1893 m. lapkričio 22 d. – 1969 m. balandžio 10 d.) buvo automobilių inžinierius ir dizaineris. Labiausiai žinomas dėl savo darbų „General Motors“ kompanijoje, kurioje jis dirbo nuo 1927 iki 1959 m. Jis laikomas „Chevrolet Corvette“ ir koncepcinio automobilio tėvu.

Pirmasis automobilis, kurio dizainą kūrė Harley Earl buvo 1927 m. „LaSalle“ – smulkesnis „Cadillac“ markės kompanionas. Jo kurti automobiliai buvo panašūs į „Hispano-Suiza“, kurį tais laikais pirko Holivudo įžymybės ir įvairūs turtuoliai. Ši mada piktindavo „Cadillac“ vadovus. Tačiau dizainerį, pritraukusį milijonus amerikiečių prie GM automobilių, bendrovė visada laikė paslaptyje. Pats Harley Earl taip pat norėjo išlikti anonimu.
Hanibalas (2001 filmas)

**Hanibalas** – 2001 m. JAV siaubo trileris. Filmas – 1991 m. sukurto „Avinėlių tylėjimo“ tęsinys. Kita filmų serijos apie Hanibalą Lekterį dalis – „Raudonasis drakonas“ (2002 m), kuriame pasakojama priešistorė.

## Aktoriai
: *Aktorius – vaidmuo*
* Anthony Hopkins – Hannibal Lecter
* Julianne Moore – Clarice Starling
* Gary Oldman – Mason Verger
* Ray Liotta – Paul Krendler
* Frankie Faison – Nurse Barney (as Frankie R. Faison)
* Giancarlo Giannini – Insp. Renaldo Pazzi
* Francesca Neri – Allegra Pazzi
* Zeljko Ivanek – Dr. Cordell Doemling
* Hazelle Goodman – Evelda Drumgo
* David Andrews – FBI agentas Pearsall
* Francis Guinan – FBI asistentas Director Noonan
* James Opher – DEA agentas John Eldridge
* Enrico Lo Verso – Gnocco
* Ivano Marescotti – Carlo
* Fabrizio Gifuni – Matteo
Floresta

**Floresta** () – kvartalas šiaurės vakarinėje Argentinos sostinės Buenos Airių dalyje. 

Kvartale yra *Nuestra Señora de la Candelaria* ir *Nuestra Señora de la Paz* bažnyčios, Veles Sarsfildo ir Čė Gevaros aikštės. Florestą kerta Rivadavijos aveniu. Yra svarbus Florestos muziejus.
La Boka

**La Boka** () – kvartalas rytinėje Argentinos sostinės Buenos Airių dalyje, prie Riačuelo upės ir La Platos santakos. 

Tai vienas garsiausių Buenos Airių kvartalų, kurio kultūra labai paveikta Europos imigrantų (ypač iš Italijos). Kvartalo pavadinimas kilo nuo Riačuelo upės žiočių (žiotys – , santrumpa – *boca*). Kvartale gyvena daug neturtingų miesto gyventojų. Pastatai labai spalvingi, tačiau pastatyti daugiausia iš prastų statybinių medžiagų. Tai kultūrinis miesto centras – vyksta tango festivaliai, paveikslų parodos, yra daug klubų, užeigų. 

La Boka – socialistinio judėjimo centras. Čia neretai kyla demonstracijos, telkiasi radikalūs judėjimai. 

La Bokoje yra garsusis La Bomboneros stadionas, kuriame rungtyniauja Boca Juniors futbolo klubas.
La Paternalis

**La Partenalis** () – kvartalas centrinėje Argentinos sostinės Buenos Airių dalyje. 

Kvartalas įkurtas 1904 m. aplink geležinkelio stotį. Vyrauja daugiausia individualūs namai. Yra daug parduotuvių, prekybos centrų. Svarbiausia gatvė – San Martino aveniu. La Paternalyje įsikūręs Argentinos Juniors futbolo klubas.
Acetilcholinas

**Acetilcholinas** – cheminė medžiaga, kurią organizme išskiria nervinės ląstelės. Tai parasimpatinės nervų sistemos mediatorius. Acetilcholinas skatina griaučių raumenų bei vidaus organų lygiųjų raumenų susitraukimą. Organizme suardomas cholinesterazės.

Acetilcholino cheminė formulė yra C7H16NO2.

## Šaltiniai
Hanibalas (reikšmės)

**Hanibalas** gali reikšti:
* Hanibalas – garsus Kartaginos karvedys;
* Hanibalas – JAV miestas Misūrio valstijoje; 
* Hanibalas Lekteris – fiktyvus knygų ir filmų veikėjas;
* Hanibalas – 2001 m. sukurtas siaubos filmas;
* Hanibalas – 1959 m. istorinis filmas.
Gegutiniai

**Gegutiniai** (*Cuculidae*) – gegutinių paukščių (*Cuculiformes*) šeima.

Dauguma gegučių yra lizdiniai parazitai, dedantys savo kiaušinius į kitų paukščių lizdus. Tipiškiausias pavyzdys – paprastoji gegutė.

Gegučių jaunikliai išsirita anksčiau ir auga sparčiau, todėl jie išmeta kitų paukščių kiaušinius arba jau išsiritusius jauniklius.

## Išvaizda
Gegutinių dydis įvairus, bet visų rūšių turi ilgą uodegą ir tvirtus pirštus.

## Gyvenimo būdas
Dažnai gyvena miškuose, tačiau kai kurios rūšys pirmenybę teikia atviroms vietovėms.

Dauguma rūšių minta vabzdžiais, tarp jų plaukuotais vikšrais, kurių vengia dauguma paukščių.

## Sistematika
Šeimoje yra apie 140 rūšių. Šeima skirstoma į 6 pošeimius:

### '''Pošeimis. [[Tikrosios gegutės (pošeimis)|Tikrosios gegutės]] (''Cuculinae'')'''
* Kuoduotosios gegutės (*Clamator*) (4 rūšys)
* *[[Pachycoccyx]]*
* Tikrosios gegutės (*Cuculus*) (apie 15 rūšių)
* Ilgauodegės gegutės (*Cercococcyx*)
* *[[Cacomantis]]*
* *[[Chrysococcyx]]* 
* *[[Rhamphomantis]]*
* Drongai (*Surniculus*)
**[[Caliechthrus]]*
* *[[Microdynamis]]*
* *[[Eudynamys]]*
* *[[Scythrops]]*

### '''Pošeimis. [[Margasparnės gegutės]] (Phaenicophaeinae)'''
* *[[Ceuthmochares]]*
* Raudonskruostės gegutės (*Phaenicophaeus*) (12 rūšių)
* *[[Carpococcyx]]*
* *[[Coua]]* (9 rūšys)

### '''Pošeimis [[Coccyzinae]]'''
* *[[Coccyzus]]*  (15 rūšių)
* *[[Piaya]]* (3 rūšys)

### '''Pošeimis. [[Bėgiojančiosios gegutės]] (''Neomorphinae'')'''
* *[[Tapera]]* 
* *[[Dromococcyx]]*
* *[[Morococcyx]]*
* *[[Geococcyx]]* (2 rūšys)
* Žeminės gegutės (*Neomorphus*)

### '''Pošeimis. [[Centropodinae]]'''
* Kukaliai, arba pentinuotosios gegutės (*Centropus*) (apie 30 rūšių)

### '''Pošeimis. [[Lervalesės gegutės (pošeimis)|Lervalesės gegutės]] (''Crotophaginae'')'''
* Lervalesės gegutės (*Crotophaga*) (3 rūšys)
* Guiros (*Guira*)
Titania

**Titania** – vidutinio ankstyvumo juodųjų serbentų veislė.

Krūmai labai augūs, truputį išsiskleidę. Uogos stambios (1,1 g), saldžiarūgštės. Uogose yra 100 mg/proc. vitamino C. Vaisinės kekės vidutinio ilgumo. Iš krūmo vidutiniškai priskinama po 2–3 kg uogų. Sąlyginai atspari miltligei, deguliams, vidutiniškai – šviesmargiai. Lietuvos sortimente nuo 2000 m.
Antalija

**Antalija** – miestas, kurortas ir uostas pietų Turkijoje, prie Antalijos įlankos (Viduržemio jūra). Išvystyta metalurgijos, tekstilės, laivybos pramonė, turizmas. Apylinkėse auginami citrusiniai vaisiai.

Mieste yra platūs paplūdimiai, senovės graikų kultūros griuvėsiai, delfinariumas, vandens pramogų parkas bei vienas didžiausių šalyje oro uostų.

## Istorija

Miestą 159 m. pr. m. e. įkūrė Pergamo karalius Atalas II ir pavadino savo garbei **Attaleia** (). 133 m. pr. m. e. miestą užkariavo romėnai, jis tapo žiemos rezidencija imperatoriaus Adriano. Ilgai Antalija priklausė Romai, vėliau 330–1453 m. priklausė Bizantijos imperijai (1207 m. Viduramžiais vadintas Satalija. Bizantijos laikais buvo svarbus krikščionybės centras. Ekonominis regiono nuosmukis prasidėjo VIII a., po didžiulo žemės drebėjimo, arabų antpuolių (VII–VIII aa.) ir jūros piratų. 1080 m regione pradėjo plisti islamas, kai miestą buvo užėmę seldžiukai).

1118 m. Bizantijos imperatoriaus Ioano II Komnino valdymo pradžioje, miestas buvo nutolęs nuo imperijos žemių, labai arti nuo miesto buvo selžiukų valdos, tad tik per jūrą galima buvo susisiekti su likusia šalies dalimi. 1119 m. Ioanas II vadovavo keliems žygiams prieš turkus ir pramušė kelią į Antaliją per sausumą.

1207 m. seldžiukai užkariavo Antaliją ir gretimas teritorijas. 1321–1423 m. Antalija buvo nepriklausoma bei liko Chamid centru. 1423 m. Antaliją užkariauja turkai-osmanai.

1391 m. užkariavo Osmanų imperija. Po Pirmojo pasaulinio karo 1919–1921 miestą okupavo Italija, tačiau jau 1921 m. turkai, vadovaujami Atatiurko, užėmė miestą ir jis atiteko Turkijai.

## Sportas
* Antalyaspor (futbolas)